
Gjykata Kushtetuese e Republikës së Shqipërisë e përbërë  nga :

Fehmi Abdiu,		Kryetar i Gjykatës Kushtetuese
Zija Vuci,		Anëtar i      	“ “           
Hajredin Fuga,		Anëtar i       	“ “
Alfred Karamuço,	Anëtar i        	“ “
Kujtim Puto,		Anëtar i       	“ “
Sokol Sadushi,		Anëtar i       	“ “
Kristofor Peçi,		Anëtar i       	“ “

Me sekretare Noela Ruço, më datë 21.12.1999 dhe 24.12.1999, mori në shqyrtim në seancë gjyqësore me dyer të hapura kërkesën me nr.68/3 Akti, që i përket :

KËRKUES: NIKOLAUS E JURGEN TRESKA, të përfaqësuar nga avokat Ermir Dobjani.
SUBJEKTI I INTERESUAR: MINISTRI I DREJTËSISË, i përfaqësuar nga zoti Frederik  Paskali, me autorizimin nr.12/20, datë 20.12.1999
OBJEKTI: Detyrimi i Ministrit të Drejtësisë të jap lejen për ekzekutimin e              detyrueshëm të vendimit civil nr.1808, datë 24.04.1997 të gjykatës së rrethit Tiranë.

Kërkuesit kanë parashtruar këto shkaqe për pranimin e kërkesës së tyre : 
1. Është cënuar prona dhe të drejtat tona të pranuara me ligj pa një proces të rregullt ligjor. 
2. Kemi bërë të gjitha përpjekjet për zgjidhjen e çështjes në rrugë administrative,
 prandaj kanë shteruar të gjitha mjetet juridike për mbrojtjen  e të drejtave tona.

GJYKATA KUSHTETUESE,

Pasi dëgjoi  shpjegimet e përfaqësuesve të palës kërkuese, të subjektit të interesuar dhe analizoi çështjen në tërësi,

V Ë R E N:

Gjykata e rrethit Tiranë, me vendimin nr.1808, datë 24.04.1997 ka vendosur detyrimin e ambasadorit të Republikës Italiane që të paguajë në favor të kërkuesve qiranë e truallit të Rezidencës në shumën 3424 dollarë amerikanë në muaj. Vendimi ka marrë formën të prerë dhe zyra e përmbarimit Tiranë në përputhje me kërkesat  e nenit 526 të Kodit të Procedurës Civile, i ka kërkuar ministrit të Drejtësisë dhënien e lejes për egzekutim.
Meqënëse nga ministri i Drejtësisë nuk jepej leja përkatëse, kërkuesit  i janë  drejtuar Gjykatës Kushtetuese, e cila me  vendimin nr.55, datë 27.10.1998 nuk e kaloi çështjen për shqyrtim  në seancë gjyqësore, me arsyetimin se ekzistojnë mundësi  të tjera  të pashfrytëzuara që kjo mosmarrëveshje  të zgjidhet në rrugë  administrative. Pas këtij vendimi, kërkuesit i janë  drejtuar përsëri ministrit të Drejtësisë dhe Kryeministrit  për të zgjidhur çështjen dhe pasi nuk kanë marrë përgjigje, kanë përsëritur  kërkesën në Gjykatën Kushtetuese, duke parashtruar se mosekzekutimi  i vendimit të gjykatës vjen në kundërshtim  me kërkesat  e nenit 142/3 të Kushtetutës .
Për zgjidhjen e drejtë të çështjes, Gjykata Kushtetuese  iu referua edhe Konventës  së Vjenës, datë 18 prill  1961 “ Mbi Marrëdhëniet Diplomatike”, në të cilën shteti ynë është palë.
Sipas Konventës së Vjenës, agjenti diplomatik, i cili, me disa përjashtime, që përmenden në nenin 31/1, gëzon imunitetin e juridiksionit penal, civil dhe administrativ  të shtetit pritës. Ky parim i Konventës është sanksionuar edhe në nenin 39 të Kodit te Procedurës Civile, sipas  të cilit anëtarët  e përfaqësive diplomatike  e konsullore të vendosura  në Republikën e Shqipërisë, nuk i nënshtrohen  juridiksionit të gjykatave shqiptare, përveç kur pranojnë vullnetarisht ose kur objekti i  padisë ka të bëjë me sende të paluajtshme  që ndodhen në Republikën e Shqipërisë. Por, në lidhje me objektin e padisë, në dallim nga neni 39 i Kodit të Procedurës Civile, Konventa ka bërë edhe një përjashtim. Kështu, sipas nenit 31/1 gërma “a” dhe nenit 1/ë të Konventës, agjenti diplomatik  gëzon imunitetin  e juridiksionit për veprime  lidhur me një ndërtesë  private  ose terrenin përkatës  që ndodhet  në teritorin e shtetit pritës, kur e posedon  atë për llogari të shtetit akreditues për qëllimet e misionit.
Në këto rrethana, duke patur parasysh  hierarkinë e akteve normative  sipas nenenve 116 dhe 122/2 të  Kushtetutës, marrëveshja ndërkombëtare  ka epërsi mbi ligjet e vendit që nuk pajtohet me të. Prandaj, në këtë rast, do të zbatohen kërkesat e nenit 31/1, gërma “a”  të Konventës së Vjenës.
Përsa i përket pretendimit  të kërkuesve se mosekzekutimi  i vendimeve  gjyqësore vjen në kundërshtim me nenin 142/3 të Kushtetutës, për rastin konkret, ai është  i  pabazuar. Sipas kësaj dispozite, asnjë organ shtetëror  nuk mund të verë në diskutim  drejtësinë e vendimeve  gjyqësore të formës së prerë. Çdo organ shtetëror  detyrohet të marrë masat përkatëse  për zbatimin e tyre. Por, në rastin konkret, organet përkatëse  shtetërore shqiptare, nuk mund t’i marrin ato masa, sepse i  pengojnë  detyrimet që ka marrë shteti shqiptar, sipas Konventës së Vjenës dhe frymës së Kushtetutës.
Prandaj, kërkesa e kërkuesve  Nikolaus  e Jurgen Treska  duket të rrëzohet  si e pa bazuar.

PËR KËTO ARSYE,   

Gjykata Kushtetuese  e Republikës së Shqipërisë, në bazë të neneve 131/f dhe 134/g të Kushtetutës  dhe nenit 41 të Ligjit nr. 8373, datë 15.07.1998 “ Për organizimin dhe funksionimin e Gjykatës Kushtetuese  të Republikës së Shqipërisë”, njëzëri,

V E N D O S I :  

Rrëzimin e kërkesës.
Ky vendim është përfundimtar, i formës së prerë dhe hyn në fuqi ditën e botimit në Fletoren Zyrtare.

Tiranë, më 10.03.2000
Nr.68/3 i Regj.Themeltar.
Nr.11 i vendimit.
